# Gud, ger meg til eitt lítið ljós

Tað sum er við reyðum skal gerast heima. Tit finna allar rithøvundar á [snar.fo](http://www.snar.fo/) Minnist til at leita undir eftirnavninum, í hesum føri undir J fyri Jochumsson, Matthías og R fyri Ryggi á, Mikkjal.

Greið stutt frá rithøvundanum

Matthías Jochumsson (1835-1920) var gudfrøðingur og starvaðist sum prestur á Akureyri í Íslandi. Har búði hann, til hann andaðist. Matthías Jochumsson var sera virkin. Hann var ritstjóri, greinaskrivari, týðari (til dømis týddi hann Shakespeare, Byron og Ibsen til íslendskt), leikritahøvundur og verður mettur sum eitt av størstu sálmaskaldum Íslands. Hann hevur m.a. yrkt íslendska tjóðsangin.

Sálmurin Ó, faðir, gjör mig lítið ljós stendur í Sálmabók íslenzku kirkjunnar, sum kom út í 1987. Sálmurin var yrktur í 1875.

Mikkjal á Ryggi (1879-1956) var føddur í Miðvági. Hann fór, ungur, tveir vetrar til Danmarkar á fólkaháskúla. Hóast hann ikki var læraralærdur, starvaðist hann í mong ár sum lærari. Hann var virkin í politikki, bæði í sóknarstýrinum og í løgtinginum, har hann umboðaði sjálvstýrisflokkin í 1920-árunum.

Rithøvundastarv hansara fevnir millum annað um yrkingar, sálmaskaldskap, bygdarsøgu og skúlabøkur. Hann var okkara ídnasta sálmaskald. Hann skrivaði fyrstu føroysku bygdarsøguna. Hann lýsti arbeiðslívið bæði á sjógvi og landi. Hansara tokki til náttúruna sást aftur í skúlabókum um dýra- og fuglalívið umframt í hansara landalæru og í sálmum hansara og sangum yvirhøvur.

## Gud, ger meg til eitt lítið ljós

Hesin sálmurin kann verða fataður sum ein beinleiðis bøn til Guds. „Eg“ vendir sær til Gud og biður Gud gera seg soleiðis, at „eg“ kann verða øðrum til gleði og signingar.

Sálmayrking er sermerkt tekstaslag við serligum eyðkennum. Tað eigur at verða tikið við, tá ið greinað verður.

Næmingarnir kunnu finna myndir og samanberingar í sálminum og práta um, hvat ið liggur í teimum, og hvussu tær møguliga kunnu skiljast. Prátað kann verða um hvørt ørindið sær, og hvat ið „eg“ biður Gud um at vera. Hvør hugburður til lívið liggur í bønini? Hví vil „eg“ vera soleiðis? Hvønn týdning hevur okkara atburður fyri okkum sjálvi og fyri tey, sum vit liva lívið saman við?

Hesin sálmur kann verða borin saman við stuttsøguna „Lærarin“ eftir Heina Hestoy

## Ó, faðir, gjør mig lítið ljós

Í leiðbeinandi lesiætlanini verður mælt til, at nakrar blaðsíður við íslendskum teksti verða lisnar. Næmingarnir eiga at skilja innihaldið, og víst eigur at verða á skyldskapin ímillum íslendskt og føroyskt mál. Eisini verður mælt til, at næmingarnir fáa høvi at syngja sálmin á íslendskum.

Frumteksturin og tann týddi liggja rættiliga nær hvør øðrum, og skyldskapurin ímillum málini er eyðsýndur.

Í hesum sambandi ber til at nema við norrøna málsøguna. Her kann til dømis verða greitt frá, hvussu bæði málini eru runnin av somu rót.